Publication: Magyar Közlöny
Issue: MK-1998-120 (Year: 1998, Number: 120)
Era: 1990-2004
Section: alapelveiről szóló 27/1993. (IV. 23.) OGY határozat.
Paragraph Index: 1829

9. A nemzetközi együttműködés csak hatékony nemzeti szerepvállalás mellett lehet eredményes, így az ország biztonságának szavatolásában továbbra is meghatározó szerep hárul a nemzeti önerőre. A Magyar Köztársaság biztonságának szavatolásában alapvető fontosságú az állampolgárok aktív részvétele, támogatása és áldozatkészsége. A magyar biztonságpolitikának és intézményrendszerének úgy kell működnie, hogy képes legyen időben felismerni, folyamatosan és megbízhatóan értékelni az ország biztonságát veszélyeztető tényezőket, ennek alapján időben meghozni a veszélyhelyzetek megelőzéséhez, illetve elhárításához szükséges döntéseket, és végrehajtani az ezekből fakadó intézkedéseket.

Source: https://magyarkozlony.hu/hivatalos-lapok/83bf58d787e9a96f6cc4c5fc835d0841826466b1/dokumentumok/bbdb51f0659869fea4b4b17b25fc03393992a8b1/letoltes